Diari Oficial de la Generalitat Valenciana


Sumari del DOGV 2837, del 30-09-1996 (1996/839368)

ORDRE de 12 de juliol de 1996, de la Conselleria de Cultura, Educació i Ciència, per la qual s'estableixen les convalidacions entre els ensenyaments del grau mitjà de Música i les matèries optatives de l'Educació Secundària Obligatòria i es regula la compatibilitat d'assistència a ambdós ensenyaments.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1996/07/12/(1)/dof/vci/html**

### Dades del document

Número de DOGV
:   2837

Data del DOGV
:   30-09-1996

Secció del DOGV
:   DISPOSICIONS GENERALS

Número del document
:   1996/839368


Data del document
:   12-07-1996

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 12 de juliol de 1996, de la Conselleria de Cultura, Educació i Ciència, per la qual s'estableixen les convalidacions entre els ensenyaments del grau mitjà de Música i les matèries optatives de l'Educació Secundària Obligatòria i es regula la compatibilitat d'assistència a ambdós ensenyaments.   
La tradicional vocació musical del poble valencià propicia que un gran nombre d'escolars cursen ensenyaments reglats de Música simultàniament amb els seus ensenyaments obligatoris de règim general, situació molt convenient per al floriment del nostre patrimoni artístic i cultural, però que en ocasions produeix als joves estudiants sobrecàrregues lectives que minven el progrés d'uns estudis que haurien de resultar sempre gratificants.  
Resulta per tant necessari establir procediments que aclarisquen el panorama formatiu d'aquests estudiants des d'una concepció integral del sistema educatiu, de manera que d'una banda s'amplie el camp de l'optativitat de matèries aprofitant l'especial formació artística d'aquest alumnat i d'una altra es tendisca a eliminar els efectes indesitjables que pot produir l'encavallada del seu doble horari lectiu, el dedicat a la Música i el corresponent als seus ensenyaments d'Educació Secundària Obligatòria.  
Amb aquesta finalitat, el Decret 151/1993, de 17 d'agost, regulador del currículum en els graus elemental i mitjà de Música, va conferir competències a la Conselleria de Cultura, Educació i Ciència per a l'establiment de les oportunes convalidacions que afecten les matèries optatives de l'Educació Secundària Obligatòria. Finalment, la Llei Orgànica 9/1995, de 20 de novembre, estableix el criteri de prioritat per a ser admés com a alumne en determinats centres d'ensenyaments de règim general quan se simultaniegen aquests ensenyaments amb els de Música.  
Per tant, iniciada la implantació del grau mitjà dels ensenyaments de Música, cal establir les normes que desenvolupen les esmentades previsions, i així, fent ús de les competències que em confereix l'article 35 de la Llei 5/1983, de 30 de desembre, de Govern Valencià,  
ORDENE  
Primer  
Les convalidacions a què es refereix aquesta ordre podran aplicar-se únicament a l'alumnat que cursa el grau mitjà dels ensenyaments de Música corresponent a la nova ordenació del sistema educatiu.   
Segon  
La superació de les assignatures de grau mitjà seran convalidades per les matèries optatives de l'Educació Secundària Obligatòria tal i com s'especifica a continuació:  
a) Quan es produïsca la superació de l'assignatura d'Instrument en cada un dels tres primers cursos compresos en el primer i segon cicle del grau mitjà de Música, l'alumne podrà sol·licitar la seua convalidació per l'assignatura optativa corresponent al curs d'igual ordre numèric de l'Educació Secundària Obligatòria.  
b) La superació de les assignatures d'Instrument i Harmonia del quart curs de segon cicle del grau mitjà de Música donarà lloc a la seua convalidació per les dues assignatures optatives del quart curs d'Educació Secundària Obligatòria. Si es tracta d'una sola assignatura superada, convalidarà per una optativa del dit curs d'Educació Secundària Obligatòria elegida lliurement per l'alumne.   
Tercer  
Aquestes convalidacions seran aplicades pels directors o directores dels centres docents de règim general on l'alumne tinga el seu expedient acadèmic, amb la petició prèvia de l'interessat o de qui el represente acompanyada del certificat acadèmic acreditatiu de la superació de les assignatures susceptibles de resultar convalidades, expedit pel conservatori de música corresponent.  
Quart  
Les convalidacions obtingudes s'anotaran en l'acta i en el llibre d'escolaritat d'Educació Secundària Obligatòria corresponent amb idèntica qualificació a l'obtinguda en el conservatori, i la documentació generada per al reconeixement d'aquesta convalidació s'incorporarà a l'expedient de l'alumne.  
Cinqué  
Per a facilitar a l'alumnat que curse ensenyaments de règim general l'assistència a les classes pròpies dels ensenyaments musicals en els seus diferents graus, siguen aquests els corresponents a la nova ordenació del sistema educatiu, o els regulats pel Decret 2.618/1966, de 10 de setembre, mentre subsistisquen aquests ensenyaments, els respectius directors territorials de Cultura i Educació propiciaran a l'inici de cada curs escolar les oportunes entrevistes de coordinació entre els directors dels respectius centres docents que influeixen entre ells per raó d'aquest alumnat.  
Sisé  
Els directors dels conservatoris i centres autoritzats per als ensenyaments musicals reglats realitzaran les actuacions següents:  
a) Posaran a disposició de l'alumnat que ho sol·licite un certificat gratuït indicatiu de l'horari de l'alumne per al curs de què es tracte, a l'efecte de la seua presentació en el centre d'ensenyaments de règim general en què estiga matriculat.   
b) Estudiaran les propostes d'horaris i procuraran que s'organitzen de manera que els horaris de formació musical per a aquest alumnat respecte al màxim el corresponent a la seua assistència als ensenyaments obligatoris de règim general.  
Seté  
En els centres que impartisquen ensenyaments de règim general, el consell escolar o el titular del centre, en el supòsit de centres privats concertats, considerarà prioritària l'admissió d'alumnes que cursen simultàniament els ensenyaments de règim general amb els de música, tenint en compte que:  
a) Quan el nombre d'alumnes que segueix ensenyaments musicals permeta constituir un grup homogeni dins del seu curs, s'establirà per a ells l'horari de classes que millor facilite la seua assistència a les classes d'ensenyaments musicals.  
b) D'acord amb les possibilitats organitzatives del centre, quan s'haja constituït un grup específic per a aquest alumnat i el nombre d'ells amb optatives ja convalidades ho permeta, establiran els seus horaris de manera que el corresponent a les matèries optatives resulte coincident amb els horaris certificats pel centre on l'alumne cursa els seus ensenyaments musicals reglats, facilitant així que aquest alumnat puga aprofitar al màxim els horaris disponibles per a dedicar-se als seus ensenyaments musicals.  
c) En el supòsit que els ensenyaments de règim general es facen en doble torn, l'alumnat que seguisca ensenyaments de Música tindrà prioritat per a acollir-se al torn horari no coincident amb el corresponent als seus ensenyaments musicals, sempre que s'hi impartisquen els ensenyaments de règim general que correspon seguir al dit alumnat.  
Vuité  
Si una vegada aplicades les previsions que s'expressen en els apartats anteriors d'aquesta ordre resulta convenient una major disponibilitat horària a l'efecte de compatibilitzar els dos tipus d'estudis, el centre docent de règim general efectuarà, a sol·licitud de l'interessat, en les matèries que resulte oportú, les adaptacions curriculars que possibiliten a l'alumnat l'assistència a les classes de Música, sense que les esmentades adaptacions puguen comportar cap minva en el procés d'ensenyament corresponent als mínims curriculars de la matèria adaptada.  
Nové  
L'organització dels continguts de matèria resultants de les adaptacions curriculars efectuades figuraran en l'expedient de l'alumne, tant als efectes de la seua superació com als de la seua possible recuperació, tant si és en el mateix centre, com si és en un altre a què es trasllade sense haver superat la matèria o les matèries adaptades.  
Deu  
En qualsevol cas, les adaptacions curriculars produiran un alliberament de l'horari de permanència en les classes de règim general, que s'aplicarà exclusivament en la corresponent assistència a les classes d'ensenyaments musicals.  
   
Onze  
Qualsevol ajustament horari que implique que l'alumne haja de deixar el centre d'ensenyaments de règim general de forma extemporània, serà efectiu únicament quan els pares o tutors, o ell mateix si és major d'edat, manifesten de forma fefaent i per escrit la seua exclusiva responsabilitat a tots els efectes durant l'interval horari comprés entre el moment de l'eixida del centre d'ensenyaments de règim general i el de la seua incorporació al centre d'ensenyaments musicals.  
Cada curs acadèmic el centre docent d'ensenyaments de règim general incorporarà a l'expedient personal de l'alumne tant la manifestació escrita abans esmentada com el certificat acreditatiu dels horaris d'assistència a les classes d'ensenyaments musicals.  
DISPOSICIó DEROGATòRIA  
A partir de l'entrada en vigor d'aquesta ordre quedarà derogada la disposició addicional de l'Ordre de 9 de maig de 1995, de la Conselleria d'Educació i Ciència per la qual es regulen les matèries optatives en l'Educació Secundària Obligatòria.  
DISPOSICIó FINAL  
Aquesta ordre entrarà en vigor el dia de la seua publicació en el Diari Oficial de la Generalitat Valenciana.  
València, 12 de juliol de 1996  
La consellera de Cultura, Educació i Ciència,  
MARCELA MIRó PÉREZ


Còpia Permalink ELI